Rcab kꞌij chic Juan cꞌo chic jmul tzraꞌ chpam lwar,
ecꞌola e c-eꞌ rdiscípulo rexbil.
Jaꞌ Jesús xkꞌaxa chquecjol wnak y tak xtzꞌeꞌta rmal Juan cawra xbij:
—Tetzꞌtaꞌ mpaꞌ jala acha noca ajniꞌ jun carneꞌl je nbaꞌna sacrificar chwech Dios.
Je c-eꞌ rdiscípulo Juan tak xeccꞌaxaj je xbij,
j-eꞌ xetreꞌ ela tzrij Jesús.
Jaꞌ Jesús tak xcaꞌya tzrij xerutzꞌet ch-etrena tzrij:
—¿Nak necanoj?
caraꞌ xcꞌaxaj chca.
—Rabí ¿abar atcꞌo waꞌ?
(Rabí nbij tzij tijonel.)
Cawra xbij Jesús chca:
—Joꞌ quixtreꞌ ta chwij,
ekatzꞌtaꞌ abar encꞌo waꞌ,
y xetreꞌ ela tzrij.
Xeꞌekaj cꞌa abar cꞌo waꞌ y jaraꞌ tkꞌakꞌij xecꞌjeꞌa ruqꞌuin,
com a las cuatro rxin tkꞌakꞌij chic.
Jun chca e c-eꞌ ach-iꞌ jxecꞌaxana je xbij Juan y xetreꞌ ela tzrij Jesús,
arjaꞌ Andrés rubiꞌ,
rchꞌalal Simón Pedro.
Jaꞌ Andrés xba alnak ruqꞌuin rchꞌalal Simón y cawra xbij tzra:
—Camic xkawil Mesías,
caraꞌ xbij tzra.
(Mesías nbij tzij Cristo.)
Cꞌjaraꞌ xucꞌom ela ruqꞌuin Jesús.
Tak xekaja Simón xer xtzꞌeꞌta rmal Jesús y cawra xbixa tzra:
—Atet at Simón at rlecꞌwal Jonás per camic nyataja jun biꞌaj chic chawa,
nbixa chawa Cefas.
(Cefas nbij tzij Pedro,
o abaj.)
Rcab kꞌij chic Jesús xuchꞌob nba chpam departamento Galilea,
xuwil Felipe y xbij tzra:
—Joꞌ catetreꞌa chwij,
caraꞌ xbij tzra.
Felipe arjaꞌ aj Betsaida,
jaraꞌ rtnamet Andrés ruqꞌuin Pedro,
cꞌola precwent Galilea.
Jaꞌ Felipe xba ruqꞌuin Natanael y xbij tzra:
—Camic kawlon chic ajoj jaraꞌ acha Toꞌonel jtzꞌiban cana chpam rley Dios rmal Moisés che npe na,
y tzꞌiban cana chkaꞌ cmal nicꞌaj chic profeta,
jaraꞌ Jesús aj Nazaret,
rlecꞌwal José.
Natanael xbij:
—¿Lcꞌola jun acha nwankera pNazaret utzlaj acha?
caraꞌ xcꞌaxaj.
—Joꞌ ekatzꞌtaꞌ,
caraꞌ xbij Felipe,
y xeba.
Tak xekaja Natanael xer xtzꞌeꞌta rmal Jesús y cawra xbij jaꞌ Jesús:
—Tetzꞌtaꞌ mpaꞌ Natanael penak,
arjaꞌ aj Israel per ne ktzitzij waꞌ aj Israel,
arjaꞌ kas utzlaj acha y majoꞌn tzꞌkoj tzij nuban ta,
caraꞌ xbij Jesús.
Jaꞌ Natanael xcꞌaxaj nak xbixa tzra rmal Jesús y cawra xcꞌaxaj tzra:
—¿Nak tzer cꞌaraꞌ awutkin chic nwech?
—Tak qꞌuemjaꞌna tcatsiqꞌuisa rmal Felipe xatnutzꞌet atetzꞌbula chuxeꞌ jun cheꞌ higuera,
caraꞌ xbij Jesús.
—Rabí,
camic xchꞌobtaja nmal chatet at Rlecꞌwal Dios,
atet at Rey kxin ja ok tnamet Israel,
caraꞌ xbij Natanael tzra.
—Alnak xnanimaj rmal jxenbij chawa che xatnutzꞌet atetzꞌbula chuxeꞌ jun cheꞌ,
per cꞌo na nmak tak milagro natzꞌet na y más na nmak chwech ajniꞌ xatzuꞌ camic,
caraꞌ xbixa tzra rmal Jesús.
Cꞌjaraꞌ Jesús xbij cawra chca:
—Ne ktzitzij waꞌ jawra je xtenbij chewa,
netzꞌet na rwech caj jkala,
nqueꞌetzꞌet na je ángel rxin Dios nquejteꞌa y nquexleꞌa,
per nmal anen tak nyataja chca chcaraꞌ nqueban,
nmal anen ja en Rlecꞌwalxel jxenoca alxic cuqꞌuin wnak,
caraꞌ xbij chca.